แบงก์รัฐโดนอีก ให้ออกแพ็กเกจ ช่วยผู้กู้รายย่อย
คลังสั่งแบงก์รัฐออกแพ็กเกจกระตุ้นเศรษฐกิจ จัดมหกรรมบำรุงสุขรายย่อยทั่วประเทศ
21 พ.ค. 2558

คลังสั่งแบงก์รัฐออกแพ็กเกจกระตุ้นเศรษฐกิจ จัดมหกรรมบำรุงสุขรายย่อยทั่วประเทศ
นายกฤษฎา จีนะวิจารณะ ผู้อำนวยการ สำนักงานเศรษฐกิจการคลัง (สศค.) เปิดเผยว่า สศค.ได้เชิญผู้บริหารธนาคารรัฐ เช่น ธนาคารเพื่อการเกษตรและสหกรณ์การเกษตร (ธ.ก.ส.) และธนาคารออมสิน หามาตรการแพ็กเกจเพื่อช่วยเหลือผู้มี รายได้น้อยและผู้ประกอบการขนาดกลางและขนาดย่อม (เอสเอ็มอี) หลังจากที่ต้นทุนของธนาคารลดลง จากที่ธนาคารแห่งประเทศไทย (ธปท.) ลดอัตราดอกเบี้ยนโยบาย
 ธนาคารรัฐยังมีศักยภาพที่จะช่วยกระตุ้นเศรษฐกิจได้อีกมาก เพราะยังมีฐานะที่ดีมีหนี้เสียต่ำ แต่ยอมรับว่าการ ช่วยเหลือประชาชนและผู้ประกอบการเอสเอ็มอี ในส่วนของธนาคารรัฐทำได้ในวงจำกัด ยังต้องอาศัยการปล่อยกู้จากธนาคารพาณิชย์เป็นหลัก
รายงานข่าวจากกระทรวงการคลัง เปิดเผยว่า สศค.ได้เชิญผู้แทนธนาคารรัฐและผู้ประกอบการสินเชื่อรายย่อยหรือนาโนไฟแนนซ์ หารือเรื่องการจัดมหกรรมบำรุงสุขทางการเงินแก่รายย่อย (SFI and Nano-Finance Finance Fair) โดย ให้แต่ละสถาบันการเงินไปคิดมาตรการ สินเชื่อหรือใช้สินเชื่อเดิมที่มีอยู่ แต่ขอความร่วมมือให้ลดดอกเบี้ยพิเศษเพื่อช่วยประชาชนและเอสเอ็มอี
ทั้งนี้ มาตรการที่ออกมาจะเสนอให้ พล.อ.ประยุทธ์ จันทร์โอชา นายกรัฐมนตรี แถลงและเปิดตัวมหกรรมนี้ในการเดินทางประชุมปลัดกระทรวงต่างๆ ที่กระทรวงการคลังในวันที่ 29 พ.ค.นี้
สำหรับรูปแบบมหกรรมจะแบ่งให้ธนาคารรัฐเป็นเจ้าภาพจัดงานพร้อมกันทุกจังหวัดในช่วงวันที่ 27-29 มิ.ย.นี้ ได้แก่ ธนาคารออมสินและบรรษัทตลาดรองสินเชื่อที่อยู่อาศัย (บตท.) เป็นเจ้าภาพจัดงานที่กรุงเทพฯ เอสเอ็มอีแบงก์และบรรษัทประกันสินเชื่ออุตสาหกรรมขนาดย่อม (บสย.) เป็นเจ้าภาพจัดงานที่ จ.เชียงใหม่ ธ.ก.ส.เป็นเจ้าภาพจัดงานที่ จ.ขอนแก่น ธนาคารอาคารสงเคราะห์ (ธอส.) เป็นเจ้าภาพจัดงานที่ภาคตะวันออก และธนาคารอิสลามแห่งประเทศไทย หรือไอแบงก์ เป็นเจ้าภาพจัดงานที่ภาคใต้ เป็นต้น
อย่างไรก็ตาม คาดว่าธนาคารรัฐจะมีการนำมาตรการกระตุ้นเศรษฐกิจตามที่เคยประกาศไปก่อนหน้านี้มาจัดเป็นโปรโมชั่นภายในงาน และมีการปรับลดดอกเบี้ยพิเศษในสินเชื่อบางประเภทเพื่อช่วยเหลือประชาชนและผู้ประกอบการให้สามารถเข้าถึงแหล่งเงินมากขึ้น